b'\n_START_ARTICLE_\nSamostan v Horezu\n_START_SECTION_\nOpis\n_START_PARAGRAPH_\nNa hribu je samostanski kompleks, obdan z dvema obzidjema. Zunanje obzidje obdaja celoten kompleks. Samostan stoji simetri\xc4\x8dno v smeri vzhod\xe2\x80\x93zahod okrog glavne cerkve, ki jo obdajajo utrjene stavbe z notranjimi galerijami v obliki kri\xc5\xbea. Vhod v samostan je na ju\xc5\xbeni strani zvonika, ki je opremljen z masivnimi lesenimi vrati z jeklenim oklepom. Glavna samostanska cerkev, posve\xc4\x8dena svetemu Konstantinu in Heleni (Sfin\xc8\x9bii \xc3\x8empara\xc8\x9bi Constantin \xc8\x99i Elena), dolga 32 metrov in 14 metrov visoka, je bila zgrajena med letoma 1690 in 1692, njeno notranjost pa je dve leti kasneje poslikal gr\xc5\xa1ki umetnik Constantinos, ki je tu ustanovil slikarsko \xc5\xa1olo. Cerkev je triladijska z velikim narteksom in je podobna cerkvi samostana v Argesu (1512\xe2\x80\x931517)._NEWLINE_Cerkev ima ohranjene izvirne stenske poslikave. V pritli\xc4\x8dju so spodnji deli sten v celoti poslikani z votivnimi slikami Constantina Br\xc3\xa2ncoveana, njegove \xc5\xbeene in njunih 11 otrok. Vzhodno steno narteksa pokriva podoba Poslednje sodbe. Prav tako je zelo pomemben lesen reliefno obdelan ikonostas. Stranska kapela (parecclesion) nad refektorijem ima kvadraten tloris, nad katerim stoji nad glavno ladjo stolpi\xc4\x8d z odprtim zunanjim narteksom._NEWLINE_Poleg teh stavb sta iz istega obdobja tudi kne\xc5\xbeja hi\xc5\xa1a, ki stoji na ju\xc5\xbeni strani, in dvonadstropna stanovanjska stavba s celicami za menihe, samostansko kuhinjo in drugimi prostori. Vhod v stanovanjsko stavbo je bil prvotno tudi osrednji zahodni vhod v samostanski kompleks, kjer je stranska kapela, vendar je bil kmalu spremenjen v jedilnico (refektorij), vhod pa preseljen pod stolp na ju\xc5\xbeni steni._NEWLINE_Bolni\xc5\xa1nico je v cerkvi zasnovala Konstantinova \xc5\xbeena Marija, ima nenavadne stenske poslikave v zunanjem narteksu, ki prikazujejo vsakdanje \xc5\xbeivljenje "dobrega meniha"._NEWLINE_Cerkev svete Angele v Horuzu so ustanovili me\xc5\xa1\xc4\x8dani na mestu nekdanje zgradbe Tigania, uni\xc4\x8dene v vojni v za\xc4\x8detku 18. stoletja.'